  Майя Бывальцева Татарстанлэн азьмуртэз Рустам Минниханов Ижкарын Шор мечетез пуктыны 2 но ӝыны миллион манет сётӥз, эшшо 42 миллион люказ калык. Карл Маркс урамын выль храмез пуктыны оглом 110 миллион манет быдтӥзы. Мечетез усьтон азьын. со 10-тӥ гудырикошконлы чакламын, журналистъёслы со сярысь вераз мечетьысь имам-хатыб Нагим Каюмов. 56 миллион манетсэ висъязы пӧртэм предприятиос. Озьы ик соос асьсэлэсь ужасьёссэс но материалъёссэс сётъязы. Сыӵе юрттэт эшшо 12 миллион манет тыр усиз. Инъет улаз гу копаны кутскизы 2003-тӥ арын 12-тӥ гудырикошконэ, озьыен, лэсьтӥськон 13 ар кыстӥськиз. Со дыр ӵоже пуктӥськонын кык аръем вис но вал. Кӧня ке пол вошъязы ӵектос кылдытӥсез но. «Ми ӵектосъёсты лэсьтӥсь куд-ог бадӟым огазеяськонъёсын вераськимы, одӥгез но мынам куремея эскизэн ӵектос лэсьтыны ӧз быгаты. Рахматуллинлэн мастерскоез ӵапак сыӵе ӵектос лэсьтӥз, со 2003-тӥ арын Минтимер Шаймиев, Александр Волков но кар кивалтӥсьёс пумиськыку юнматэмын вал. Но со ӵектос милям ӧз ортчы, сое воштоно луиз», — вераз Каюмов. Валамон луиз, ужан ӵектосэз, кудӥзъя мечетез пуктыны луысал, мастерской лэсьтыны ӧз быгаты, проектировщикез воштӥзы. Тупатъян дыръя куд-ог шугъяськонъёсты палэнтӥзы, кылсярысь, карез лэсьтон эсэпъёсъя мечеть мукет юртъёслы 50 метрлэсь матын луыны кулэ ӧвӧл, но артэ пу коркаос сыло вал. Со ужпумез сэрттыны-пертчыны луиз. Нырысь ик мечетьын куинь минарет пуктыны чакламын вал, но кельтӥзы кык валтӥсьсэ но одӥг пичизэ. Бадӟым минаретъёслэн ӝуждалазы — 45 метр. Ньыль этажъем храм 1 сюрс 500 адямилы чакламын: 1 сюрсэз воргоронъёслэн висъетазы, 500 — нылкышноослы. Нялтас вераса, мечетьлэн липет вылаз удмурт пус суредамын, со элькунлэн аспӧртэм тодметэз. Чакланъёсъя, 10-тӥ гудырикошконэ мечетез усьтонэ 2 сюрс пала адями лыктоз. Сиё-дано ужрадын куноос вераськозы, намаз ортчытозы, калыкез пловен но чаен утялтозы. Мечетез усьтонэ возьмало Казаньысь богословъёсты, Россиысь вылӥ муфтиез Талгат-хазратэз, Ижысь но Удмуртиысь Викторин митрополитэз. Озьы ик ӧтемын Татарстанлэн кун советникез Минтимер Шаймиев но Татарстанлэн азьмуртэз Рустам Миннеханов. Бускель элькунысь кивалтӥсьёс лэсьтӥськонлы коньдон сётӥзы — Шаймиев 1 миллион манет висъяз, Миннеханов — 2 но ӝыны миллион манет. Нагим Каюмовлэн верамезъя, азьланяз мечеть вӧзын нылпи площадкаен кар сквер лэсьтозы. Сыӵе пуктэт кутэмын Удмуртилэн тӧроеныз Александр Соловьёвен, Ижкарлэн тӧроеныз Юрий Тюринэн но кар администрацилэн тӧроезлэн воштӥсеныз Ильдар Бикбулатовен ӵош. Тегъёс: Мерлык Ижкар Ислам Удмуртия вӧсьлык мечеть  